정조 6년
壬寅十月二十五日辰時。上御誠正閣。大臣備局堂上引見入侍。領府事監印堂上禮曹參議同爲入侍時。領府事金尙喆。領議政徐命善。左議政李福源。右議政金熤。兼刑曹判書具善復。行吏曹判書金華鎭。行禮曹判書鄭尙淳。戶曹判書李性源。知中樞府事徐有慶。行副司直鄭民始。兵曹判書徐有隣。行副司直鄭昌聖李柱國。大司諫李秉模。掌令權。校理李喆模。禮曹參議柳義養。同副承旨李時秀。假注書趙衍德。事變假注書崔雲翰。記注官曺喜有金鳳顯。以次進伏訖。尙喆等曰。近日寒暖不調。此時聖體調攝。快臻復常乎。上曰。今則快勝矣。尙喆等曰。寢睡水剌之節。更若何。上曰。一樣矣。尙喆等曰。王大妃殿氣候。若何。上曰。一樣矣。尙喆等曰。惠慶宮氣候。若何。上曰。一樣矣。上曰。次對先行。可也。命善曰。此黃海監司黃昇源狀啓也。以爲災結一事。各別詳査。另加爬櫛。所減之數。爲二百十二結。災總都數三千二百四十三結內。二千七百結。已蒙許給。二百十二結。今又裁減。其所不足。爲三百三十一結。特許加給事。請令廟堂。稟旨分付矣。海西年事。優於免歉。而當初請災。殊涉過多。故覆奏時。不得不略加減削矣。批旨中更或不足。據實陳請之聖敎。旣出寧失之義。今此加請。又如是稍減。其在對揚德意之道。有不容一向靳持。前後劃下災二千七百結外。三百三十一結。依狀請更爲加劃。使之精抄均俵。俾無把束白徵之患事分付。何如。上曰。依爲之。出擧條命善曰。此濟州牧使李文爀狀啓也。山場橫築毁撤便否。今始持一論斷。而以爲山屯馬四百餘匹之故失。皆在山場橫築之後。則橫築之爲害。明白無疑。且廣詢民情。亦曰苟利於馬。則豈可以三年一次之役。當毁而不毁云。上場鹿山場橫築毁撤。恐合事宜爲辭矣。向來繡衣之歸奏。旣甚的確。而或慮民情之違咈。更命守臣之論列。至再至三。不憚煩複者。蓋出審愼之意也。今守臣之條陳。極其纖悉。揆以牧政。則關係如此。參以民情。則公論如彼。守臣旣已請毁之後。更不必持疑。依狀請許施。而今已冬深。待明春擧行事。分付。大抵驅馬。島民之痼弊也。啓中所謂役民時歇與不歇。專在於伊時官長恤與不恤云者。果是切當之言。此後驅點之際。調發民丁。務從簡便。或令輪回。另加撫恤。永釐宿弊。毋致偏苦之意。一體申飭。何如。上曰。領府事左右相之意。何如。領府事金尙喆曰。當初橫築之擧。雖或出於爲民除弊之意。耽羅所重。馬政爲最。苟有害於馬政。則依狀請許施。恐似得宜矣。左議政李福源曰。橫築初非朝令。而御史歸奏。本牧狀聞。皆以爲當罷。則罷之似宜矣。右議政金熤曰。橫築之害。至於此甚。則毁築雖或有弊民之端。似不可不毁之矣。上曰。將臣之意。何如。訓鍊大將具善復曰。橫築事。臣前已陳白者。而山馬不能放逸其性。石角無水草。亦不能任意飮吃橫築。未滿數年。故失甚多。以此推之。其害已判。驅馬之時。雖或有弊。此不過一時之役。養馬之政。有國所重。撤築非難。許令毁之。誠得宜矣。御營大將李柱國曰。向者此事下詢時。有所仰達矣。耽羅橫築前。有山馬名色。而近則無之。此亦橫築之故也。馬政亦國之大政。些少之弊。有不暇顧。撤罷恐合似好矣。上曰。依爲之。出擧條上曰。當初築墻。旣爲民弊。而今反毁之。則馬政雖曰有益。或恐民情之不便矣。命善曰。聖敎誠然。而民情便否。不甚懸殊矣。命善曰。京兆方有擧行事。判尹有闕。代政官牌招開政。卽爲差出。何如。上曰。依爲之。出擧條命善曰。刑曹自是劇務。而判堂有難兼帶。今姑許遞。似好矣。上曰。刑判筋力。足可察任。不必許遞矣。命善曰。帶將任而連日赴衙。以爲難便。故臣果仰奏矣。上曰。參判今方在外。許遞。可也。仍命書榻敎曰。在外刑曹參判許遞。命善曰。李在協之向來樹立。宜有奬用之擧。而緣臣昏劣。因循至此。日前下敎之後。始爲仰奏。極涉惶恧。而論其樹立踐歷。皆合奬用。以正卿陞擢。何如。上曰。予果有信口之病。日前有所下敎。而大抵朝廷擧措。必愼罔功之賞。懋施酬勞之典。然後是爲激揚之政。而近來此道遂癈。人皆無所爲而臥踏淸顯。予實慨然。雖以金鍾秀言之。設令有些少過誤。旣有向來樹立。則固當愛護之不暇。今乃反是。予於此重臣。豈有私好惡而然哉。古語曰一善掩大惡。此是上下交勉處也。卿等諒之。且以李在協事言之。向者逆澤之疏。語犯莫重。人皆不言。而獨此宰臣。疏論其罪。亦可謂有樹立。予甚嘉尙矣。命善曰。吏參之向時事。實有先見之明矣。福源曰。此宰臣文學才猷。本合奬用矣。上曰。凶賊事予未記憶。去春登對時。發啓頗多。故至施陞品之典矣。罪旣彰露之後。吏參之一疏。豈非大樹立乎。朝廷取捨。當以旌善癉惡四字爲急務。且易之革卦。亦有所云。此誠卿等今日之責也。命善曰。臣等濫叨此職。徒事因循。激揚之政。緣臣而壞。此莫非臣等之罪也。上曰。大凡用人之道。必以旌淑慝明賞罰。爲勵世磨鈍之具。而若旅進旅退。畏首畏尾之人。豈不爲世道之害乎。熤曰。自古三代之治。不出旌善癉惡四字。聖敎誠至當矣。命善曰。吏參陞品。當待窠更奏乎。上曰。當以傳敎下敎矣。上曰。禮議所撰冊子。卿等見之乎。尙喆曰。姑未得見矣。上曰。此本可以刊印乎。義養曰。今所校正。未必盡善。恐不可入刊矣。上曰。條件中無見漏者乎。義養曰。豈無遺漏者。而第五禮儀。當初不定冊名。故冊中空而不書。春官志則本曹。已有他人所撰春官志爲名冊子。且臣當初承命時。有國朝會典合成之敎。故今以春官會典名之矣。命善曰。昨日禮議來見臣。而以更經他眼爲好云矣。上曰。卿等輪見。可也。命善曰。此非猝乍間可以詳覽。筵退後當輪見矣。福源曰。會典是一通大題目。名以春官會典。似如何矣。義養曰。大典續大典諸書之屬於春官者。會以成之。故名以春官會典矣。上曰。若成國朝會典。則春官會典。當爲小題目矣。義養曰。然矣。上曰。今番禮議。多效勞矣。命善曰。然矣。華鎭曰。關西新榜文臣。有口傳差出之敎。而今有文跡。然後可以擧行矣。上曰。昨日金龍俔之典籍。亦無文跡而口傳差出。是何故也。時秀曰。其委折。臣亦未及知矣。上曰。此是承宣不善擧行之致矣。命書榻敎曰。該房承旨。推考。華鎭曰。李敬倫。當以口傳擧行乎。上曰。此則不必口傳。移付軍職。可也。華鎭曰。自來朔當爲儲窠。而郡守以上窠。京職中可擬之人。每患苟難。雖非啓請邑。限都政前。以限滿守令。勿拘純望。通融備擬。以爲次次遷轉之地。而雖値口傳政事時。亦一體擧行。已成近例。今亦依此爲之乎。敢稟。上曰。依爲之。出擧條有隣曰。衛將所軍士。昨始詳査。則元軍只是一人。而其外皆是雇軍矣。上曰。所謂雇軍。皆是烏合之卒。而禁中出入之人。如是雜亂。不可不變通矣。有隣曰。此軍處在丹鳳門外。故各種供上入來時。從間偸竊。無所不至。菁根菜蔬等偸食之事。渠輩皆已自服。事之痛駭。莫此爲甚。當該衛將分軍部將。拿問處之。軍士照律嚴繩。恐不可已矣。上曰。姑置。可也。有隣曰。三名中洪姓爲名漢。聞有班名。而蹤跡極殊常云。故訪問其家。則果是壯洞洪姓兩班之庶子。其名卽海字行列。尤極可驚。此漢不可不各別遠配矣。命善曰。供上何等莫重。而有此雜人偸竊之擧。誠極驚駭矣。上曰。藥房軍。果善爲區處矣。命善曰。果然矣。華鎭曰。一日所入軍。以十名爲限。雖當陵幸。只以此數擔當矣。上曰。所劃軍價爲幾何。有隣曰。一年所給。爲四百八十兩矣。上曰。司鑰房容入。亦爲幾何。有隣曰。殆近四千兩矣。上曰。昨年所給爲幾何。有隣曰。昨年則爲二千餘兩。而己亥則六千餘兩矣。命善曰。從優劃給。亦無妨矣。上曰。每年只以此數劃給。無論用餘不足。使自擔當。新入者次次傳授。則在兵曹。永可除弊。而衛軍區處。亦甚便好矣。有隣曰。聖敎誠然矣。華鎭曰。容入之數。以春秋兩等劃給。似好矣。上曰。此甚便宜。兵判成節目以給。使之永久遵行。可也。有隣曰。司鑰房及內醫院諸班軍丁。分屬各該所。釐正定式事。命下矣。臣與該色郞廳李夔。取考別單之額。參互各年之摠一歲應下。酌量磨鍊。而司鑰房則無論恒式別例。容入當爲四千兩。內醫院則都案廳契軍外。以雇立十名。最先變通者。亦當爲四百八十兩矣。兩處軍價之如是磨鍊。非不知過於從厚。而旣是假令。且關創設。則宜使略有餘地。可期來後無弊。況此變通。寔出爲所重之意。揆以事面。亦不必較量於些少出入。竝依此數。分兩等上下。仍爲成節目。永久遵行之地。何如。上曰。依爲之。出擧條上曰。今則只餘都案廳軍乎。華鎭曰。臘藥製出時。亦用此軍矣。上曰。兵判出去。詳考名色以來。可也。有隣承命退出。柱國進伏。上曰。捕廳罪囚案。卿等見之乎。命善曰。俄於賓廳見之。而二十人中泓澤兩賊之子三人。終當依律。其外魯文奎采。不可遽議酌配矣。上曰煥九旣命發配。則文鉉亦發配無妨矣。命善曰。吳哥梁哥。姑未一番査問。有難酌決矣。上曰。吳哥聞是吳鼎源之族矣。尙喆曰。逆沈之疏。吳哥果傳誦云矣。上曰。吳梁兩人。一次盤問。可也。柱國曰。罪人査問時。臣不敢獨爲按査。待他捕將出。當爲擧行矣。上曰。然則待捕將出。卽爲査問。文鉉則移送秋曹。照律酌處。而至於池哥兩人。貞采凶疏中凶悖句語。無不參涉。究厥罪狀。其心所在。專出誑惑人心。用謀極叵測。此兩囚。姑令仍囚。而用法者。仍囚捕廳。不用律者。移送秋曹。可也。柱國曰。然則涵徵等十人。當移送矣。上曰。勘以定配。則當送何處乎。善復曰。分送北道好矣。上曰。酌決時詳察其爲人。其中稍黠者。送于深北。可也。善復曰。謹當詳察分配矣。上曰。楊昌壽事。誠極駭怪。賂銀發啓云云。大是臺閣羞恥。其干連諸人。不可不嚴處矣。善復曰。近來門外。此等雜類甚多。臣待罪秋曹。多因訟民而知其事。京兆方亦有大訟云矣。上曰。何事也。昌聖曰。向時朴姓人。以金海田畓事。來訟京兆。而所謂田畓。卽志恒。出御營錢以買者云矣。進伏。上曰。此臺臣。是誰族乎。曰。故監司燧之玄孫矣。命善曰。此臺臣素有文名者矣。曰。近以煥九事。都憲旣已發啓。諫長備陳所懷。而未蒙允兪。兩司諸臺。亦各疏陳。而尙未承批。群情之抑鬱。當如何哉。蓋煥九。卽未決末之鞫囚也。當初酌處之命。失之太寬。及其生出獄門也。少無嚴畏。尤益放恣。符同羅卒。交通書札。咆喝邑吏。使喚渠家。自有鞫囚以來。所未有之變怪也。卽此一事。合置重辟而拘囚營獄。大違鞫體。臣謂亟允臺請。罪人煥九。拿囚王府。更加嚴鞫。夬正典刑。斷不可已也。上曰。已諭矣。又所懷。帳籍之法。本自嚴重。而奸民輩。隨時增減。不無其弊。常時則爲免戶役。要避軍丁。漏戶減口。百計弄奸。或當歉歲。則外而圖付賑口。內而求食發賣。挾戶剩口。輒多增益。及夫事過之後。戶口逃漏。又復狼藉。此專由於掌事之人。不能明覈。致有虛實相蒙之弊矣。今當式年。且値歉歲。籍法之明査釐正。正在此時。臣謂分付京兆五部及諸道各邑。使之申明法意。另加査正。則可無如前弄奸之弊矣。上曰。所奏卽目下緊務。依此申明嚴飭。可也。又所懷。災歲民食。專在於有無貨遷。而近聞外邑守宰。徒急於利一邑之。民不遑於恤他境之人。設爲禁防。本土穀物。使不得出於境外。故貧窮之民。雖有錢財。不得貿穀於他郡。以致各邑穀價。隨其稍實尤甚。雖隣比之間。高下相懸。此適足爲富戶穀商從中擅利之道矣。甚至於他境人之庄土所收。亦不許取食云。事之無謂。莫此爲甚分付諸道各邑。勿行遏糴之政。俾開通財之路。使之有無相資。緩急共濟。則似有補救荒之政。故敢此仰達矣。上曰。令廟堂。以此意措辭申飭。可也。上曰。領府事監印堂上進前。尙喆等進伏。上曰。寶鑑今幾告成。箋文撰進。一時爲急。左相旣承筵敎。不必更爲傳敎。原任文衡。相議爲之。而左相總其事。可也。福源曰。臣方依下敎撰出。而事體至重。終不敢容易搆成矣。上曰。何間當脫藁耶。尙喆曰。撰成後。金鍾秀黃景源。亦當輪示。而景源則方在外。有難等待矣。上曰。上寶鑑。前古所未有之擧。節次當何以磨鍊乎。尙喆曰。似當以尊號祔廟之禮。旁照用之。而今番則只上寶鑑。節次亦當與上號祔廟差殊矣。上曰。先大王盛德大業。凡今日東土臣民。孰不知當奉世室。而今若於上寶鑑之前。先行世室之禮。則十九朝。皆上寶鑑。而獨於先大王室。兼行縟禮。則陟降之靈。豈無怵惕之心乎。世室則欲於上寶鑑後。次第行之矣。尙喆曰。上寶鑑日。若親行告由。則似宜以酌獻禮爲之。而太廟元無酌獻之文。當日當攝告。如朔望之儀乎。上曰。旣無可考之例。是甚難處矣。上曰。太宗世宗朝。多從殿後小門。親行朔望祭。此則似與酌獻無異矣。尙喆曰。孝廟在靜攝中。故曾有別擇日行禮之例。且於昔年。因廟內有頉。親行告由。此亦酌獻禮矣。昌聖曰。太宗世宗朝親行朔望祭事。果在於寶鑑中矣。上曰。上寶鑑與上冊寶。不無差異。當日曉頭。遣大臣或重臣。攝行告由。其日親詣。只上寶鑑。似得宜矣。命善曰。聖敎誠然矣。上曰。禮曹儀注。如是磨鍊。可也。上寶鑑時。似當有致詞。當各爲乎。昌聖曰。雖祭享時。各室各有祝文。致詞亦當各爲矣。上曰。上寶鑑前。當先爲進書。而列聖謨訓所載之書。不可不以朝服行禮矣。陳賀後設科取士。乃是次第應行之事。必前期頒布。然後儒生輩。可無窘束之弊矣。命善曰。慶科乃是應行之事。當以有初試庭試擧行乎。上曰。卽日唱榜之科。實難精取。以有初試爲定。可也。上曰。旣無都監設置之事。領府事仍爲監董。凡有擧行啓稟之事。皆以摠裁大臣爲言好矣。第今上寶鑑儀節。亦係重大。不可以一彩轝奉進矣。尙喆曰。聖敎誠然。當用十九轝矣。上曰。彩轝如不足。則以要轝代用。而太廟則用彩轝。永寧殿則用要擧。似好矣。尙喆曰。聖敎果好矣。上曰。都監雖不設。戶判則多有擧行之事。以戶判差出監印堂上。好矣。命善曰。誠好矣。命書榻敎曰。戶曹判書李性源。監印堂上差下。上曰。寶鑑中上太廟件。進書後奉安於奉謨堂。臨時移奉日字。以來月念晦間擇定。可也。上曰。儀注凡節。禮儀使往復。領府使以爲磨鍊。而來頭奉進時儀節。不可無一番習儀矣。尙喆曰。然矣。命善曰。各道賀箋。當趁陳賀日上來。預爲知委。似好矣。上曰。此則待禮曹草記批下擧行。可也。上曰。列聖朝未遑之擧。今始告成。是可幸矣。尙喆曰。今此盛擧。實爲功光列朝矣。上曰。趁今告完。亦云速成矣。尙喆曰。此是奉朝賀之功矣。命書傳敎曰。國朝寶鑑印役。今幾告成。進書日字。太廟親上日字。令該曹。以來月念晦間推擇以入。尙淳曰。寶鑑纂修。卽國朝莫大之慶。幾百年未遑之典。今始修擧。太廟親上後稱慶等節。自是應行之禮。進箋陳賀一款。亦爲擧行。何如。上曰。依爲之。出擧條尙淳曰。國朝寶鑑親上太廟後稱慶陳賀等節。旣已稟定矣。設科取士。亦是次第應行之事。以何科設行乎。敢稟。上曰。以庭試。依例設初試試取。初試日字。以來月念晦間擇入。可也。出擧條上曰。今年監試。旣不設行。而慶科若又踰歲。則京外擧子輩。必多抑鬱之歎。歲後則春窮轉甚。都下市直。必致踊貴。且慶不踰年。趁未寒前設行。可也。熤曰。慶科自有所重。些少民弊。有不可顧矣。善復曰。武科設場。似有窘急之慮矣。上曰。然則分三所試取。亦無妨矣。上曰。晦間果不至極寒乎。民始曰。庚寅臘月。設庭試。而不至甚寒矣。尙淳曰。今番慶科。旣以庭試設初試試取事。稟定矣。初試額數。當取幾人乎。敢稟。上曰。以三百人爲之。可也。出擧條上曰。初試若廣取。則覆試實有不精之弊。以少爲主。可也。命善曰。以三百試取。則可選實才矣。有隣曰。武科初試。亦以幾人試取乎。上曰。在前試規。何如。善復曰。文初試爲三百。則武初試或用五百矣。上曰。兵判出去。考出前例以來也。有隣承命出。回奏曰。戊戌年用三百矣。上曰。依此例爲之。可也。有隣曰。國朝寶鑑親上後。慶科設行事。禮堂纔已筵稟定奪矣。武科初試額數。當用幾人。而日字以何間推擇以入乎。敢稟。上曰。初試取三百人。來月念後擇入。可也。出擧條上曰。都案廳事。今已向晩。兵判與郞廳。明日來待。可也。上曰。玉堂近甚苟艱。是可悶矣。福源曰。非但館職。翰注亦甚苟簡矣。命善曰。近來罕設科試。故後進不出。是誠爲悶矣。上曰。新進雖曰乏少。科試有難連設矣。尙喆曰。聖上御極。已至七八年。試取幾至百餘人。而得人則甚少。是亦可怪矣。上曰。去夏謁聖榜。亦不善出矣。命善曰。臣無藻鑑。不善試取。尙今惶恧矣。上曰。明日試射。果以慕華館設行乎。善復曰。然矣。命退。諸臣以次退出。